সাজা দেওয়ার ভিত্তি শুধুই মৃতুকালীন জবানবন্দি হতে পারে না: হাইকোর্ট

ওয়েব ডেস্ক: শুধুমাত্র মৃত্যুকালীন জবানবন্দির উপর ভিত্তি করে সাজা দেওয়া যায় না, এক মামলায় এমনই রায় দিল ছত্তিশগড় হাইকোর্ট (Chattisgarh High Court)। আদালত জানাল, ক্ষতিগ্রস্তের মানসিক সুস্থতার স্পষ্ট প্রমাণ ছাড়া এমন পদক্ষেপ করা যাবে না।

অর্জুন সিং রাজপুত নামে আবেদনকারীর সাজা দৃষ্টান্তমূলক রায়ে বাতিল করল উচ্চ আদালত। প্রধান বিচারপতি রমেশ সিনহা (Chief Justice Ramesh Sinha) ও বিচারপতি রবীন্দ্র কুমার আগরওয়ালের (Ravindra Kumar Agarwal) অভিমত, মৃত্যুকালীন জবানবন্দি দেওয়ার সময় ক্ষতিগ্রস্তের মানসিক সুস্থতা সম্পর্কে নিশ্চিত প্রমাণ হাতে না থাকলে শুধুমাত্র সেই বয়ানকে ভিত্তি করে সাজা দেওয়া যায় না।

আরও পড়ুন: মহাকুম্ভে পুণ্যস্নান প্রধানমন্ত্রীর, হাতজোড় করে ঈশ্বরকে স্মরণ

২০১৮ সালের ৩ মে সূরযপুর জেলায় বাড়িতে আগুন লাগার ঘটনায় গুরুতর হন অগ্নিদগ্ধ মোনা সিং। অভিযোগ ছিল, মোনাকে বাড়িতে আটকে রাখেন আবেদনকারী। সেই অবস্থায় কেরোসিন তেল ঢেলে আগুন লাগানো হয়। মৃতের সম্পত্তি হাতানোর উদ্দেশ্যে এই কাণ্ড বলে অভিযোগ ছিল। ১১ মে মোনার মৃত্যু হয়। তার আগে তার জবানবন্দি নেন তহসিলদার কিশোর কুমার ভার্মা। তার ভিত্তিতে তফসিলি জাতি ও উপজাতি আইন অনুযায়ী আবেদনকারীকে যাবজ্জীবন কারাদণ্ড ও জরিমানা দেওয়া হয়।

জবানবন্দি যিনি দিয়েছেন তাঁর মানসিক সুস্থতা সম্পর্কে মেডিক্যাল সার্টিফিকেট না থাকলে অভিযুক্তের সাজা হতে পারে কি? বিশেষত যেখানে কোনও প্রত্যক্ষ প্রমাণ নেই। আবেদনকারীর এই বক্তব্যের পরিপ্রেক্ষিতে আদালতের রায়।