জাতীয় সড়কের জন্য জমি দিয়ে প্রাপ্ত অর্থ করযোগ্য নয়: হাইকোর্ট

ওয়েবডেস্ক: অধিগৃহীত জমির (Acquired land) জন্য ক্ষতিপূরণ হিসাবে ন্যাশনাল হাইওয়ে অথরিটির (National Highway Authority) থেকে প্রাপ্ত অর্থ করযোগ্য নয়, রায় ছত্তিশগড় হাইকোর্টের (Chhattisgarh High Court) ।

রাইট টু ফেয়ার কম্পেন্সেশন অ্যান্ড ট্রান্সপারেন্সি ইন ল্যান্ড একুইজিশন রিহ্যাবিলিটেশন অ্যান্ড রিসেটলমেন্ট আইন ২০১৩’র ৯৬ ধারা অনুযায়ী অধিগৃহীত জমির জন্য জমি হারার প্রাপ্য অর্থ আয়কর মুক্ত।

সম্পর্কিত ক্ষেত্রে জমিদাতা তথা যাঁর জমি অধিগৃহীত হয়েছিল তিনি ৭৩ লক্ষ টাকা পেয়েছিলেন ন্যাশনাল হাইওয়ে অথরিটি অফ ইন্ডিয়ার কাছ থেকে। এই আয়কে ওই ব্যক্তি আয়কর রিটার্নে স্বল্প মেয়াদী মূলধনী লাভ হিসেবে উল্লেখ করেছিলেন। ফলে তাঁকে ২৪ লক্ষ টাকা কর দিতে হয়। পরে তিনি জানতে পারেন এই আয় করমুক্ত। দ্রুত এই প্রসঙ্গে আয়কর কর্তৃপক্ষের দৃষ্টি আকর্ষণ করলেও তাঁর আবেদন নাকচ হয়। সেই সূত্রে হাইকোর্টে আবেদন।

সেই মামলাতেই আদালত তার চূড়ান্ত সিদ্ধান্তে জানিয়েছে, চতুর্থ তফশীল অনুযায়ী তৈরি ওই আইন অনুসরণে এই ধরনের জমি অধিগ্রহণের ক্ষেত্রে কর ছাড়ের সুবিধা সকলেরই প্রাপ্য।

আরও পড়ুন- পুলিশ গরিবের ক্ষেত্রে কঠোর, ধনীর সামনে দন্তহীন! দাবি হাইকোর্টের

এই প্রসঙ্গে ভারত সরকার বনাম তারসেম সিং এবং পি নাগারাজু ওরফে চেলোভাইয়া মামলায় সুপ্রিম কোর্টের রায়ের উল্লেখ করা হয়েছে। যে দুই রায়ে জমিদাতাদের পক্ষেই দেশের শীর্ষ আদালত নির্দেশ দেয়।

এই লেনদেন বস্তুত স্বেচ্ছায় নয়। আইনি বাধ্যবাধকতার কারণে মানুষ জমি অধিগৃহীত হতে দেন। সেই কারণেই এমন ক্ষেত্রে ক্ষতিপূরণ জমিদাতার প্রাপ্য। আদালতের এই স্বীকৃতির ফলে অযথা মামলা হওয়া বন্ধ হবে বলে আশা করা যায় বলে অভিমত সংশ্লিষ্ট মামলাকারীর আইনজীবীর।

দেখুন আরও খবর-